**PROJECTE PATI. CURS 2018-19**

El curs passat es va dur a terme la transformació del pati de la nostra escola. Ho va idear, gestionar i materialitzar la seva Comissió, formada per mestres, pares i mares i alumnes de l'escola. També, al finalitzar el curs, varen recollir idees i propostes de continuïtat i manteniment de tot el treball realitzat. Aquestes varen ser:

Pel que fa als propers cursos, s’acorda valorar, ampliar i/o crear, tenint en compte les opinions de les nenes i els nens les següents propostes: delimitar amb troncs els parterres creats damunt el paviment, construir caixes amb fusta on poder guardar diferents materials - les quals anirien ubicades dins els diferents parterres -, crear un baül per guardar pilotes o altres joguines, proporcionar carros/carretons per transportar material, proporcionar material per poder jugar a la caseta, aconseguir que la caseta sigui acollidora, seguir cuidant i plantant a l’hort i a les diferents jardineres ja ubicades per tot l’espai exterior, dissenyar un espai on guardar material i les eines per utilitzar a l’hort, crear un petit escenari davant de l’espai musical que pugui ser creat amb palets i teles ja que és un espai que queda sota d’un cobert, ubicar taules amb bancs per poder jugar a jocs de taula, reubicar la taula de ping-pong, crear noves cabanes,... Tanmateix, pel que fa al porxo de baix: seguir valorant la possibilitat de fer un espai tancat que pugui esdevenir un taller. Tot depenent de la realització d’aquest espai, valorar la proposta de construcció de cabanes i un canal d’aigua.

A la tardor del curs 2018-2019 es fa una petita jornada de treball dedicada al manteniment i reparació de tot el construït el curs passat. en aquesta jornada casi bé no hi va haver participació.

A la primavera, el 25 de maig, es proposa una segona jornada de treball, en la qual sí hi va haver més participació de les famílies de l'escola. En aquesta diada es realitza:

* Tancar la caseta de fusta per tal que sigui més acollidora, recollida i segura.
* Arreglar la paret musical i ampliar-la.
* Construcció de dues taules de picnic.
* Construcció d'una tarima-escenari.
* Fer penjadors per guardar les eines dins el hivernacle.
* Elaboració de caixes de fusta per guardar diferents materials pels parterres.
* Construcció de carretons de fusta.
* Arreglar petits desperfectes.

De cara al proper curs, es seguirà treballant per mantenir i millorar el nostre pati.

Moltes gràcies a tothom.